b"\n_START_ARTICLE_\nArtists' Rifles\n_START_PARAGRAPH_\nArtists' Rifles er et regiment i den britiske h\xc3\xa6rens reservestyrke, Territorial Army._NEWLINE_Regimentet ble dannet i 1859 som ledd i den utstrakte vervingskulturen som utviklet seg etter at landet ble stilt overfor en potensiell fransk invasjon da Felice Orsinis attentat mot Napoleon III ble koblet til Storbritannia. Gruppen ble organisert i London av kunststudenten Edward Starling og bestod av ulike profesjonelle malere, musikere, skuespillere, arkitekter og andre kunstnere. Regimentet ble formelt opprettet 28. februar 1860 under tittelen 38th Middlesex (Artists') Rifle Volunteer Corps med hovedkvarter i Burlington House p\xc3\xa5 Piccadilly. De f\xc3\xb8rste regimentssjefene var malerne Henry Wyndham Phillips og Frederic Leighton. Avdelingsmerket, laget av William Wyon, viser de romerske gudene Mars og Minerva i profil._NEWLINE_I september skiftet regimentet nummer til 20 og hovedkvarteret ble flyttet til Duke Street. Det utgjorde den syvende gevorbne bataljon i skarpskytterbrigaden (Rifle Brigade) fra 1881 til 1891, og den sjette bataljon fra 1892 til 1908. Gjennom denne perioden kjempet Artists' Rifles i boerkrigene. Etter opprettelsen av Territitorial Force (senere Territorial Army) i 1908 var Artists' Rifles et av 28 gevorbne bataljoner i London- og Middlesex-omr\xc3\xa5det som sammen dannet det nye London-regimentet. 1. april 1908 ble navnet endret til 28th (County of London) Battalion, London Regiment._NEWLINE_Artists' Rifles var en popul\xc3\xa6r avdeling for vervede soldater. Den hadde vokst til tolv kompanier i 1900 og ble organisert i tre bataljoner i 1914. Den trakk spesielt til seg rekrutter fra public schools og universiteter, og p\xc3\xa5 grunn av dette ble flere vervede soldater i Artists' Rifles plukket ut til \xc3\xa5 v\xc3\xa6re offiserer i andre avdelinger ved utbruddet av f\xc3\xb8rste verdenskrig. I oktober 1914 ble Artists' Rifles gjort til offiserutdanningskorps. Over 15\xc2\xa0000 soldater tjenestegjorde i avdelingen under krigen, og 10\xc2\xa0000 av dem ble offiserer. Den ble omsider deployert til kamper i Frankrike i 1917 og 1918, og led store tap og mottok hundrevis av utmerkelser._NEWLINE_Tidlig p\xc3\xa5 1920-tallet ble Artists' Rifles reorganisert som et infanteriregiment i Territorial Army, 28th County of London Regiment. I 1937 ble dette regimentet underlagt forbandet Prince Consort's Own Rifle Brigade. Regimentet deltok ikke i kamper under annen verdenskrig, men fungerte igjen som offiserutdanningskorps. Det ble oppl\xc3\xb8st i 1945, men reaktivert i skarpskytterbrigaden i januar 1947 og overf\xc3\xb8rt til h\xc3\xa6rens flyvekorps i juli som en del av h\xc3\xa6rens spesialstyrker, Special Air Service (SAS), med tittelen 21st Special Air Service Regiment (Artists' Rifles). 21\xc2\xa0SAS var aktiv under Malayakrisa mellom 1948\xe2\x80\x931960, og i mange p\xc3\xa5f\xc3\xb8lgende konflikter. I 1952 ble den regul\xc3\xa6re SAS-bataljonen, 22\xc2\xa0SAS, opprettet med soldater fra Artists' Rifles som hadde tjenestegjort under det malayiske oppr\xc3\xb8ret. Dette er eneste gang en avdeling i Territorial Army har blitt brukt til \xc3\xa5 danne en regul\xc3\xa6r avdeling._NEWLINE_Artists' Rifles, fortsatt betegnet 21\xc2\xa0SAS, ble gjort til reserveregiment i Territorial Army i 1967. Regimentet er idag et av to reserveregimenter i SAS. Det best\xc3\xa5r av tre eskadroner: en i London, en i Newport og en delt mellom Hampshire, Cambridge og Southampton."